Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 457/12/7713	Vranov nad Topľou, 19.7.2012
EEČ : 2-61-113-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Vranov nad Topľou
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v dobe  od 16.08.2011 do 15.02.2012 v XXXXX, okr. Vranov nad Topľou vo svojom rodinnom dome neoprávnene bez zmluvy, merania a istenia odoberal elektrickú energiu podliehajúcu spoplatneniu na základe osobitného predpisu tak, že v elektromerovom rozvádzači nachádzajúcom sa v oplotení rodinného domu, v ktorom sa nenachádzal elektromer, spojil prívodové  a vývodové vodiče určené na zapojenie elektromera vodičom CY-2,5mm na priamo bez merania, čím došlo k neoprávnenému pripojeniu celej elektroinštalácie rodinného domu, čo bolo zistené dňa 15.02.2012 inšpektorom sieťových  pripojení XXXXX ktorý na mieste vykonal  kontrolu, čím spôsobil pre spoločnosť XXXXX  škodu v výške 43,84 Eur,
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka XXXXX bolo začaté trestné stíhanie a súčasne vznesené obvinenie XXXXX, nar. XXXXX XXXXX  pre prečin krádeže podľa § 212 ods. 2 písm.e) Tr. zákona na tom skutkovom základe, ako je uvedené vo výrokovej časti tohto uznesenia.
Obvinený XXXXX sa k spáchaniu trestného činu v plnom rozsahu priznal a svoje konanie oľutoval. Vyhlásil, že spáchal skutok, za ktorý mu bolo vznesené obvinenie. 

	Poškodená XXXXX, ako splnomocnená zástupkyňa spoločnosti XXXXX XXXXX, k veci uviedla, že pre ich spoločnosť bola konaním obvineného XXXXX spôsobená celková škoda vo výške 541,35 €, pričom k dnešnému dňu obvinený zaplatil časť škody vo výške 216,54,- €. 

	Z vypracovaného znaleckého posudku znalcom XXXXX, znalcom z odboru elektrotrechnika, elektroenergetické stroje a zariadenia, elektronika vyplýva, že fyzická osoba  za odber elektrickej energie s časovým používaním a dobou  neoprávneného odberu  od 16. augusta 2011 do 15. februára 2012 by mala zaplatiť cenu vo výške 43,84 Eur s DPH.

	 Súčasťou vyšetrovacieho spisu sú aj ďalšie listinné dôkazy nevyhnutné za účelom náležitého zistenia skutkového stavu. 

	Podľa § 216 ods. 1 Tr. poriadku: „V konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:

a) vyhlási, že spáchal skutok, za ktorý je stíhaný, a nie sú odôvodnené pochybnosti o     
    tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade 
    uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na 
    okolnosti prípadu možno takéto rozhodnutie považovať za dostačujúce.

Podľa odseku 2 citovaného ustanovenia: „V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa odseku 3 citovaného ustanovenia: „Obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

Pre prečin krádeže podľa § 212 ods. 2 písm.e) Tr. zákona, zákon ustanovuje trest odňatia slobody  v trvaní  až na dva roky.

	Obvinený XXXXX po zákonnom poučení dal súhlas k podmienečnému zastaveniu trestného stíhania a ku skutku, ktorý sa mu kladie za vinu sa priznal. V posledných desiatich rokoch nebol súdne trestaný. Škodu určenú znalcom v priebehu prípravného konania uhradil.
 
	Z vyššie uvedený skutočností teda vyplýva, že boli splnené všetky podmienky pre podmienečné zastavenie trestného stíhania a takéto rozhodnutie vzhľadom na okolnosti prípadu a osoby páchateľa pri uložení skúšobnej doby na 12 mesiacov považujem za správne. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Demčák
prokurátor